**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 17.08.2019, ora 08.00 –18.08.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 18.08.2019, ora 7.00**

**RÂURI**

**Debitele au fost în scădere uşoară,** exceptând cursul Oltului pe sectorul Podu Oltului-Hoghiz și cursul superior al Prutului unde vor fi în creştere prin propagare, râurile din bazinele hidrografice: Barcău, Crișuri, Moravița, Caraș, Văradia, Nera, Cerna, Vedea, Trotuş, Putna, Rm. Sărat, Bârlad, bazinul superior și mijlociu al Timișului, bazinul mijlociu al Mureșului, bazinul mijlociu şi inferior al Prutului, bazinul inferior al Oltului şi râurile din Dobrogea unde au fost staţionare.

Debitele se situează, în general, la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele hidrografice: Vişeu, Bega, Telejen, cursul superior al Prahovei și al Târnavelor şi cursul inferior al Vedei şi mai mici (sub 30% din normalele lunare) pe râurile din bazinele hidrografice: Tur, Lăpuș, Cavnic, Bistra, Moraviţa, Caraș, Cerna, Bârlad, pe cursul superior al Siretului, pe unii afluenți ai Someșului Mic (Lonea, Fizeș), ai Crișului Negru (Valea Roșie, Holod, Teuz), ai Mureșului (Comlod, Iara, Vișa, Feernic, Domald, Secaș, Orăștie, Strei, Râul Mare, Râul Galben) şi pe afluenţii Prutului.

Nivelurile pe râuri la stațiile hidrometrice se situează sub **COTELE DE ATENȚIE.**

**Debitele vor fi, în general, în scădere,** exceptând cursul superior al Prutului şi cursul mijlociu al Oltului, unde vor fi în creștere prin propagare, și râurile din Dobrogea unde vor fi staționare.

Sunt posibile creșteri de niveluri și debite, pe unele râuri mici din zonele de deal și munte, ca urmare a precipitațiilor, slabe cantitativ, prognozate.

Nivelurile pe râuri la stațiile hidrometrice se vor situa sub **COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) în intervalul 17.08 – 18.08.2019 a fost staţionar, având valoarea de 3000 m3/s, sub media multianuală a lunii august (4300 m3/s).

Pe tot sectorul aval de Porţile de Fier, debitele au fost în scădere.

**Debitul la intrarea în ţară** (secţiunea Baziaş) va fi în scădere (2900 m3/s).

Pe tot sectorul aval de Porţile de Fier, debitele vor fi în scădere.

**2.** **Situaţia meteorologică în intervalul 17.08.2019, ora 08.00 –18.08.2019, ora 06.00**

**În ţară,** vremea a fost frumoasă și s-a menținut răcoroasă, deși valorile termice au crescut ușor față de ziua precedentă. Cerul a fost variabil și numai izolat și trecător a plouat slab, în sudul și nord-vestul țării, iar noaptea a devenit senin în toate regiunile. Vântul a suflat slab și moderat. Temperaturile maxime s-au încadrat între 21 de grade la Întorsura Buzăului, Joseni și Miercurea Ciuc și 32 de grade la Calafat, iar la ora 06.00 se înregistrau valori termice cuprinse între 6 grade la Joseni și Miercurea Ciuc și 20 de grade la Șiria (județul Arad). Dimineața, în centrul teritoriului, pe arii restrânse s-a semnalat ceață.

**OBSERVAȚII** - De ieri dimineață, de la ora 06.00, a fost în vigoare 1 atenționare cod galben, privind vizibilitatea redusă detreminată de ceață, emisă de SRPV Sibiu;

**La Bucureşti,** vremea a fost frumoasă. Cerul a fost variabil, mai mult senin noaptea, iar vântul a suflat slab și moderat. Temperatura maximă a fost de 30 de grade la Filaret, 29 de grade la Băneasa și 28 de grade la Afumați, iar la ora 0.006 se înregistrau 10 grade la Băneasa, 13 grade la Afumați și 14 grade la Filaret.

**3. Prognoza meteorologică în intervalul 18.08.2019, ora 08.00 –19.08.2019, ora 08.00**

**În ţară,** vremea va fi predominant frumoasă și va continua să se încălzească. Cerul va fi variabil și numai izolat, după-amiaza, mai ales în zona de munte, vor fi posibile ploi de scurtă durată. Vântul va sufla slab și moderat. Temperaturile maxime se vor încadra între 23 și 33 de grade, cu cele mai ridicate valori în sudul Olteniei, iar cele minime vor fi cuprinse, în general, între 8 și 18 grade. Izolat, dimineața și noaptea, în depresiuni vor fi condiții de ceață.

**La Bucureşti,** vremea va fi frumoasă și va continua să se încălzească. Cerul va fi variabil, mai mult senin dimineața și noaptea. Vântul va sufla slab până la moderat. Temperatura maximă va fi de 30...31 de grade, iar cea minimă de 14...16 grade.

***II. CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate la 13.08.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**GNM CJ Constanţa** a informat telefonic **despre 2 incendii, la 17.08.19:**

**- primul incendiu la 2 cauciucuri, in incinta unui service auto, pe str. Justitiei in Mun. Constanţa la ora 17.00.** În Municipiul Constanţa reprezentanţii ISU Dobrogea au intervenit operativ iar incendiul a fost lichidat în aproximativ 10 minute.

**- următorul incendiu de la ora 19.00, la un teren cu mirişte în com. Comana, jud. Constanţa.** Pompierii ISU Constanţa au intervenit pentru stingere.

1. **În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 13.08.2019 - 14.08.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE ȘI RESURSE UMANE**